
DISSERTATIO  MEDICA 


INAUGUKALIS, 


DE 

DYSENTERIA. 


PROOEMIUM, 

Studiis,  sive  a  nobismetipsis  sive  ab  aliis  se¬ 
lectis,  dum  incumbimus,  attentio  longe  prae¬ 
cipua  iis  tribuitur  rebus,  quae  ad  futuram 
nostram  vitae  conditionem  praesertim  referre 
apparent. 

Hinc  incolae  Indiae  Occidentalis,  medi¬ 
cinae  semet  accingenti,  ii  morbi,  quorum  vi¬ 
res  regionem  patriam  miserrimis  stragibus 
devastant,  quique  frequentiores  et  fataliores 
existunt,  attentionem  summam  observatio¬ 
nemque  postulare  videntur.  Hostes  eos  esse 

credit  quibuscum  in  faturum  certandum  erit 
medicinam  ibi  facienti ;  viasque  modosque 
petit,  quae  saevitiae  eorum  modum  ponere 
valeant. 

Inter  multos  regionum  calidarum  morbos, 
excepta  febre,  Dysenteria  mihi  longe  maxi¬ 
mi  esse  momenti  apparet;  cum  frequentius 
occurrat,  dolentior  in  cursu,  atque  sequelis 
perniciosior  sit,  quam  aliud  quodcunque  ma¬ 
lum  has  terras  insalubres  infestans. 

«i  a  .  •'  n»  '  .  m  n  n  ■  m  •  *aq 

Connexio  quaedam  imaginaria,  cum  febre 
typhode  existere  credita,  curationem  hujus 
mali  mire  inertem  diu  reddidit,  et  tandem 
cum  errore  pathologica  de  Dysenteria  ortu 
conjunctae  inertiae  etiam  incongruitatem  ad¬ 
jecit.*  De  his  autem  hactenus. 


DE  DYSENTERIA. 


- 

n 

;  ,  /  i  •  V  *'r  PM 

DEFINITIO. 

“  Pyrexia  contagiosa;  dejectiones  fre- 
“  quentes,  mucosae,  vel  sanguinolentae,  re- 
“  tentis  plerumque  faecibus  alvinis;  tormi- 
<c  na;  tenesmus.” 

Cullenus  hunc  morbum  in  classe  Pyrexi- 
arum,  ordine  Profluviorum  collocavit.  Huic 
parum  objiciendum  video,  cum  febris  aliqua 
plerumque  Dysenteriae  sit  consors :  atque 
aucta  muci,  excretionis  scilicet  naturaliter 
non  cruentae,  copia,  in  hoc  morbo  sine  du¬ 
bio  occurrit.  Si  quidem  definitionem  adhuc 
utiliorem  esse  velimus,  notamque  morbi  im¬ 
mutabilem  praestare  ;  haec  certe  pluribus  in 
partibus  claudicare  videtur.  Docet  quod,  et 
Cullenus  ipse  credidit,  Dysenteriam  nun¬ 
quam  sine  febre  existere,  atque  hanc  etiam 
febrem  esse  contagiosam,  opiniones  quas  ob- 

servatio  et  experientia  permagna  nuper  peni¬ 
tus  confutarunt.  Nec  vere  faeces  alvinae  re¬ 
tineri  dicuntur  ;  cum  in  plurimis  pateat  inci¬ 
sionibus  nulla  adipe  scybala,  nec  stercora 
magis  in  hoc  morbo  accumulari  quam  in  alie¬ 
nissimis  aut  ipsa  valetudine. 

MORBI  HISTORIA. 

In  India  Occidentali  Dysenteria  ad  anni 
diversissimas  tempestates  apparet ;  adque  an¬ 
ni  diversas  tempestates  pro  ordine  hominum 
quos  adoritur.  Incolae  enim  Orbis  Novi 
sensu  medico  in  tres  classes  dividi  possunt : 
1.  Servos  et  Operarios.  2.  Advenas  et  Mi¬ 
litares.  3.  Indigenas.  Harum  singulae 
morbo  fiunt  obnoxiores  prout  occupatio  sua, 
tempestas,  aliave  causa  excitans  objecerit  cau¬ 
sis.  Sic  in  regione  humida,  morbus  plus 
minusve  apud  omnes  ordines  epidemicus 
grassatur ;  magis  tamen  inter  servos  et  ope- 

rarios,  qui  ab  immensis  illis  aquae  praecipi¬ 
tationibus  inter  tropicos  tum  cadentibus,  mi¬ 
nus  protecti,  gravissime  afficiuntur.  Milites 
contra  et  advenae,  quorum  vitae  genus  loca 
insularum  editiora  habitare  sinit,  multum  e- 
tiam  aliis  anni  tempestatibus  vexantur.  Mos 
enim  has  sedes  celsiores  occupandi  quotannis 
increbrescens,  ratio  certe  optima  existit  mias- 
mata  febrilia  evitandi,  quae  raro  nisi  campis 
generantur,  nec  minus  prodest,  corpus  adhuc 
Europaeum  paulatim  semet  malis  subeundis 
indurare,  genio  saltem  regionis  semet  accom¬ 
modare,  permittendo ;  opus  quod  haud  in¬ 
scite  insulani  nostri  “  Seasoning”  vernacule 
appellarunt.  His  autem  sedibus  altioribus 
imbres  fere  perpetui  sunt,  qui  in  uno  quasi 
aequore  e  coelo  descendentes,  eos  quos  ne¬ 
cessitas  tum  foras  esse  coegerit,  probe  made¬ 
faciunt.  Omnibus  ita  humoris  malis  obji¬ 
ciuntur,  quo  tempore  campi  infra  pedes  Ion* 
ga  siccitate  et  ardoribus  arescunt. 

Quinetiam  siccissimae  sedes  modo  celsae 
sint  Dysenteriam  inducunt;  quum  ventis 
violentis  objectae,  rapidam  evaporationem  e 
corporis  superficie  inducunt ;  et  subitae  ca¬ 
loris  frigorisque  alternationes  in  idem  agunt 
priusquam  transitui  accommodandi  semet 
tempus  concedatur. 

Indigenae  vel  coloni  longo  usu  assuefacti 
minus  equidem  quam  alii  ab  his  causis  infes¬ 
tantur,  sed  relaxatio  zonae  torridae  perpetua 
comes  insignem  ad  morbum  proclivitatem 
gignit ;  quae  cum  victu  genere  multo  quam 
decet  lautiore  praediorumque,  prope  paludes 
stagnaque  habitatione  nihil  miri  facit  si  haec 
insularum  divisio  saepissime  et  gravissime 
morbo  plectatur. 

Quando  morbus  semel  se  ostendit,  a  Dys¬ 
enteria  Orbis  Vetustioris  parum  discrepat, 
hoc  solo  discrimine  ut  febris  ibi  comitans  fre¬ 
quentius  remittat. 

Signa  fere  ut  sequitur  adsunt. 

Dysenteriae  plerumque  taedium,  languor, 
motus  aversatio,  et  demum  facultatum  iner¬ 
tia  et  depressio  quae  omnibus  pyrexiis,  prae¬ 
cedunt.  Calores  horroribus  alternantes,  to¬ 
tius  cutis  sed  praesertim  palmarum  ariditas 
molesta,  dum  pedes  interim,  taliquae  mire 
frigent,  observantur.  Urina  parca,  colore 
solito  atriore,  sed  alvus  adhuc  naturalis  satis, 
licet  nonnullis  torpeat,  paucioribus  fluat. 
Lingua  naturalis  ;  cibi  appetitus,  quantum 
videri  potest,  parum  mutatus.  Nausea  ni¬ 
hilominus  satis  frequens  est,  atque  aeger  de 
amaro  viscido  oris  saporem  conqueritur.  Tan¬ 
dem  haec  conditio  praenuncia,  aliis  et  gravio¬ 
ribus  malis  locum  cedit.  Molestia  in  intesti¬ 
nis  percipitur,  cum  flatu,  et  dejiciendi  desi¬ 
derio  ;  nisus,  deorsum  ferens  in  colo  extre¬ 
mo,  tenesmus,  dejectiones  morbidae,  muco¬ 
sae,  tandem  morbi  indolem  declarant.  Vires 
jam  manifeste  laesae  fuerunt ;  monitus  ad  de- 

jiciendum  frequentiores ;  sed  conatus  ple¬ 
rumque  irriti.  Urgentiores  nunc  tenesmus 
et  tormina  quae  vesicae  sede  saepe  percipi¬ 
untur  ;  abdomen  tactui  tumet,  pressu  dolet. 
Sitis  supervenit,  lingua  arida  et  praeter  na¬ 
turam  rubente,  cute,  ut  prius  dicta,  per¬ 
stante. 

Postquam  haec  signa  diu  continuaverunt, 
cor  et  arteriae  generalis  morbi  participes  esse 
incipiunt,  atque  pulsus,  quasi  filum  tensus, 
celer,  enteritidis  omnino  similis,  percipiatur. 
Stercus  quo  parcius  dejectum,  eo  violentior 
plerumque  erit  impetus  ;  atque  crebro  fae¬ 
cum  portiones  in  mucis  qui  semper  partem 
praecipuam  constituunt  involvi  apparent. 
Alias  stercora  liquida  sunt,  cumque  striis  san¬ 
guinis  interspersis  spumantia.  Foetor,  aut 
levis  est,  aut  non  omnino  percipiendus  in  ta¬ 
libus  ;  sed  in  aliis  profluvium  abundat,  albidi 
coloris  est,  et  membranis  aut  carunculis  te¬ 
nuibus  mixtum,  pessime  olet. 

Rarioribus  quibusdam  exemplis,  sanguis 
nigrescens,  nec  alia  quavis  materia  commix¬ 
tus  fertur;  saepissime  pus  sanguine  natans 
quod  facile  pro  dejectionibus  mere  sanguineis 
caperes.  Quando  faeces  naturales  excer- 
nuntur,  crebro  sed  non  semper,  scybalorum 
figuram  ostendunt,  atque  hujusmodi  evacua¬ 
tiones  malorum  omnium  remissiones  plerum¬ 
que  insequuntur. 

Morbo  protractiore,  appetitus  vehemen¬ 
ter  minuitur,  atque  etiam  ubi  parum  affectus, 
cibus  tam  imperfecte  digeritur,  ut  saepe, 
quantum  oculis  apparet,  per  anum  immuta¬ 
tus  transeat,  etiam  diu  postquam  cibus  devo¬ 
ratus  fuit.  Corpus  extenuatur,  atque  facies 
collabitur ;  omnes  vitae  vires  ad  infimum  us¬ 
que  deprimuntur. 

Dysenteria  morbus  est  qui  duo  in  stadia 
commode  dividitur.  Acutum  nimirum  et 
Chronicum.  Haec  divisio  manifestior  est, 

quia  frequentior,  in  Dysenteria  Tropicarum 
quam  Europae ;  ibi  quidem  multo  saepius 
mortis  causa  fieri  solet.  Hanc  ob  causam 
jam  supra  stadii  acuti  historiam  tradidi  $  an¬ 
tequam  vetustum  aggrederer,  quod  proprie 
eo  tempore  morbi  incipit,  ubi  febris,  abdomi¬ 
nisque  dolor  terminantur,  dejectiones  tamen 
praeter  naturam,  tenesmo  et  torminibus  for¬ 
tasse  adhuc  perstantibus. 

•  * 

In  hoc  stadio  naturaliter  terminat  acutus  ^ 
nisi  tempestive,  idoneis  remediis,  aut  muta¬ 
tione  quadam  in  aegri  conditione,  cohibeatur. 
Hinc  frequentiam  ejus  in  Insulis  nostris  Oc¬ 
cidentalibus  haud  difficulter  explicemus,  cum 
morbus  ibi  multo  minus  facile  in  primo  sta¬ 
dio  consistere  cogitur,  aut  etiam  praecavetur 
propter  causas  nuper  in  Historia  dictas.  Ni¬ 
hil  est  nisi  Lienteria  auctorum ;  cibus  e- 
nim  nunquam  digeritur,  sed  in  statu  parum 
mutato  descendens,  paulatim,  quasi  inani¬ 
tione,  hominem  labefactat.  Ille  autem  in- 

tervallis  nonnullis  solatii  fruitur,  totis  etiam 
diebus  ;  appetitus  redit,  atque  mens  revivis¬ 
cit  ;  sed  nullas  recuperat  vires,  dejectio  per¬ 
stat,  dolore  eam  nunc  praegrediente,  tenes¬ 
mo  subsequente  ;  corpus  extenuatur,  abdo¬ 
men  subsidet,  figuram  concavam  assumens. 
Integumenta  circa  sacrum,  alia  loca  quibus 
corpus  restat,  pressioni  tandem  perpetuae  ce¬ 
dunt  ;  appetitus  perit,  et  vires  prostratae  ex- 
tinguuntur.  Tempus  haud  longum  est  do¬ 
nec  hoc  perficiatur  ;  plerumque  inter  paucas 
hebdomadas  ;  sed  saepe  miseram  trahens  vi¬ 
tam  per  aliquot  menses,  donec  aegrotans 
infelix  foedo  et  intolerabili  malo  emacia¬ 
tus,  calamitates  morte  optanda  gratus  per¬ 
mutat. 

Talis  est  Dysenteriae  in  Insulis  Occiden¬ 
talibus  descriptio  :  sed  morbi  sunt  nonnulli 
huic  regioni  fere  peculiares,  quorum  figuram 
simulare  incipiens  valde  affectat.  Hi  sunt 
<c  Dry  belly-ache,”  morbus  Colicae  pictonum 

simillimus,  qui  tamen  his  saepe  partibus  ap¬ 
paret,  ubi  plumbum  nullum  suspicari  possu¬ 
mus  ;  Cholera  morbus ;  et  denique  Diarrhoea 
communis. 

e 

Tempus  acuto  stadio  occupatum  valde 
incertum.  Nonnunquam  in  mortem  desinet, 
etiam  ante  septimum  diem  ;  raro  ultra  deci¬ 
mum  quartum ;  nunquam  credo  ultra  tres 
hebdomadas  in  India  Occidentali. 


DISSECTIO. 

Anatomia  hujus  morbi  morbida  abdomen 
praecipue  respicit ;  ideoque  mutationes  maxi¬ 
me  notabiles,  in  apparatu  tantum  ad  cibi  con¬ 
coctionem  instructo,  detegendae  sunt.  Non¬ 
nunquam  autem  hepar,  lienis,  pancreas,  aut 
ventriculus  afficiuntur ;  hoc  tamen  raro  fit, 
atque  potius  universae  operationi  infestae  re¬ 
gionis  calidae  tribui  debet,  quam  ulli  arcano 

aut  sympathetico  connexui  cum  hoc  morbo 
canalis  alimentarii. 

In  pessimis  Dysenteriis,  intestinum  laxius 
per  totam  longitudinem  inflammari  videtur ; 
aliquando  etiam  gangraena  reperitur,  prae¬ 
sertim  in  recto,  partibusque  coli  vicinis  :  id 
est,  iis  in  partibus  quae  semper  supra  alias 
afficiuntur.  A  capite  caeco  coli,  inflamma¬ 
tionis  indicia  semet  subinde  extendunt  per 
intestina  minora,  paulatim  adversus  ventricu¬ 
lum  decrescentia ;  atque  notandum  est  quod 
Dissectiones  Chirurgi  peritissimi  Jacobi  Obi- 
erne  ostendere  videantur,  ibi  loci  inflamma¬ 
tionem  primitus  incipere,  nec  nisi  morbi  pro¬ 
gressu  deorsum  per  intestina  ampliora  pro¬ 
pagari. 

Intestina  ampliora  vehementer  contracta 
reperiuntur  atque  incrassata,  structuram,  in¬ 
cisa,  densam  atque  spongiosam  exhibentia. 
Faciem  externam  aterrimo  colore  sunt  in- 

testina,  qui  potius  a  structurae  mutatione  pe¬ 
culiari  oboriri  videtur  quam  congestione  ve- 

-  / 

nosa.  Facies  autem  interna,  tinctura  adhuc 
atriore  apparet,  cum  materia  foetida  tenace, 
adhaerente ;  qua  remota  immensa  vis  tuber¬ 
culorum  minorum,  pustularum,  ulcerumque, 
modo  destinctarum,  modo  confluentium,  in 
conspectum  veniunt. 

Hae  fabricae  mutationes  in  recto  semper 
notatissimae  sunt,  adeo  ut  lumen  ejus,  non¬ 
nullis  in  exemplis  fere  obliteratum  videa¬ 
tur. 

i  *  .  . 

Talis  stadii  acuti  est  conditio :  in  longa 
Dysenteria  omnia  inflammationis  indicia  e- 
vanuerunt,  et  mutata  intestini  conditio  so¬ 
lum  restat  progressus  ejus  vestigium. 

CAUSAE. 

1.  Proximae . — Post  incisiones  supra  de¬ 
scriptas,  vix  necessarium  erit  repetere,  cau¬ 
sam  hujus  morbi  proximam  inflammationem 
esse,  et  contractionem  partis  cujusdam  cana¬ 
lis  alimentorum,  atque  plerumque  portionis 
coli  quae  inferior  est.  “  Videtur,’’  inquit 
Gregorius  dclxviii.  “  oriri  a  constricta  parte 
“  intestinorum,  et  quodammodo  inflammata, 
“  inferiore.” 

2.  Remotae. — Sub  historiae  initio  tempes¬ 
tatem  pluviosam,  atque  loca  humilia,  humi- 
da,  paludosa,  causas  esse  hujus  morbi  creber¬ 
rimas  et  proprias  D3^senteriae  apud  Indos  Oc¬ 
cidentales,  diximus:  loca  vero  editiora  et 
montana  saepissimae  causam  Dysenteriae  fie¬ 
ri,  licet  ob  id  ipsum  occupata,  ut  illi  morbum 
vitarent. 

Secundo  quem  dixi  populi  ordini,  adve¬ 
nis  nempe,  morbus  saepissime  a  corpore  in¬ 
caute  solis  radiis  violentis,  aut  exercitationi 
vehementi  objecto :  necnon  immodico  fruc¬ 
tuum  esu,  aliusve  victus  cui  parum  assueve¬ 
rint,  inducitur. 

Sed  in  plurimis  exemplis,  Dysenteria  In¬ 
diae  Occidentalis  videtur  ab  eadem  ipsissima 
causa,  qualiscunque  demum  ea  sit,  provenire 
ac  perniciosa  harum  regionum  febris  remit¬ 
tens  endemica,  nec  raro  cum  hac  alternari : 
quinimmo  in  locis  paludosis,  ubi  febris  remit¬ 
tens  perpetuo  saevit,  ibi  quoque  Dysenteria 
perpetua  consors  invenitur.  Hinc  frequen¬ 
ter  in  eodem  loco,  atque  aliquando  in  eodem 
homine  simul  adsunt,  ut  supra  dictum  est. 
Saepe  quoque  febri  Dysenteria  supervenit, 
quod  nunquam  non  timendum  est  $  cum  de¬ 
bilitatio  de  febre  praegressa  hominem  prae¬ 
dae  det  facili  Dysenteriae  supervenienti. 


DE  DYSENTERIA. 


17 


Contagio  ut  causa  Dysenteriae  multis  de- 

\ 

scripta  est,  et  fortasse,  cum  Dysenteria  typho 
castrorum  exercituumve  Europoeorum  con¬ 
jungitur,  hanc  potestatem  habere  videatur ; 
pauci  tamen  hodie,  ni  fallor,  qui  medicinam 
diu  inter  tropicos  fecerunt,  plane  confirma¬ 
rent  se  unquam  hanc  morbi  formam  in  India 
Occidentali  invenisse. 


CURATIO. 

Nullus  fortasse  existit  morbus  cui  plura 
quam  Dysenteriae  remedia  adscripta  suntj 
nec  ullus  cui  consilia  medendi  magis  sinistre 
accommodata  sunt,  praesertim  in  studiis  ma¬ 
gis  provectis,  donec  incisio  cadaverum  ho¬ 
dierna,  extra  dubium  posuisset  morbi  origi¬ 
nem,  curationemque  simul  simplicem  et  effi¬ 
cacem  reddidisset. 

Consilia  medendi  naturaliter  ad  tria  re- 

c 

diguntur.  Inflammationem  domare  :  Effec¬ 
tus  ejus,  hoc  est  intestini  structuram  morbo¬ 
sam,  tollere:  Vires  demum  corporis  ruentes, 
sub  morbo  suffulcire. 

1.  Inflammatio  domanda  est,  serie  illa 
medicinali  vulgo  antiphlogistica  dicta.  Re¬ 
media  sub  hoc  nomine  venientia  haec  sunt : 
Venaesectio,  vel  hirudines  abdomini  vel  ano 
admotae :  cucurbitula  cum  vel  sine  ferro, 
purgantia,  enemata,  emetica,  sudorifica,  bal¬ 
neum  tepidum,  semicupium,  pediluvium,  ves¬ 
tibus. 

\ 

2.  Consilium  secundum  quod  rectius  ad 
tempus  chronicum  curandum  attinet,  praeci¬ 
pue  expletur  hydrargyri  usu  ;  balneum  enim 
tepidum,  pressura,  vestitus  calidus,  aquae  me¬ 
dicinales,  caeli  mutatio,  aliaque  id  genus  re¬ 
media,  magis  aegro  placere,  quam  prodesse 
apparent ;  atque  dolendum  est,  hydrargyrum 
ipsum,  ex  his  longe  optimum,  parvo  esse  usui, 

quum  semel  stadium  secundum  plene  ac  dis¬ 
tincte  formatum  fuerit. 

3.  Consilium  tertium  delicatissimum  est ; 
non  solum  quia  ventriculus  saepe  mire  irrita¬ 
bilis  existens  ingesta  omnigena  rejiciat ;  sed 
propter  statum  concoctionis  valde  imperfec¬ 
tum,  qui  etiam  in  levissima  morbi  forma  su¬ 
pervenire  consuevit.  Ubi  miser  ab  inani¬ 
tione  prosterni  videtur,  sola  fere  auxilia  in¬ 
venientur  in  cibi  selectione  idonea :  qualis  et 
facillime  concoquetur,  et  maximam  nutri¬ 
menti  copiam  in  minimo  volumine  habebit ; 
proprietates  in  seminibus  radicibusque  fari¬ 
naceis  saepissime  conjunctae.  Si  vero  hoc 
efficere  nequivimus,  enemata  nutrientia  ne¬ 
cessario  adhibenda  sunt,  vel  balnea  quae 
idem  praestare  aptissima  sunt. 

Postquam  sic  morbi  rationem  et  tela,  qui¬ 
bus  hostis  siquo  modo  possit,  superandus  est, 
generaliter  et  quasi  summatim  tetigerimus; 

ostendi  porro  oportet  quomodo  haec  ge¬ 
renda  sunt,  ne  certamine  devicti  receda¬ 
mus. 


I.  CONSILIUM. 

Venaesectio. — In  levioribus  exemplis,  ubi 
nullus  abdominis  dolor  vel  tormina,  atque 
stercora  leni  conamine  excluduntur,  hoc  no¬ 
bilissimum  remedium  supervacuum  fieri  po¬ 
test  ;  sed  in  longe  plurimis  exemplis,  repe- 
rietur  praecipuum  et  solum  praesidium. 
Morbus  quidem  enteritidis  species  est,  atque 
domandus  est  remediis  huic  idoneis.  Ple¬ 
rumque  tamen  sanguinis  missionibus  repeti¬ 
tis  minime  opus  est,  quum  una  proba  evacua¬ 
tio,  quae  pulsum  minuit  doloremque  abdomi¬ 
nis  removet,  fere  sufficiat.  Si  vero  aliter  res 
se  haberent,  haec  necessario  repetenda  erit. 


Nuper  per  continentem  increbuit  metho- 

Jus  admovendi  hirudines  ano,  in  canalis  ali¬ 
mentarii  affectibus,  quae  ratio  etiam  ad  Dy¬ 
senteriam  extensa  fuit,  nec,  ut  apparet,  inu¬ 
tiliter,  ni  exulcerata  crudaque  partium  circa 
anum  conditio  usum  prohibere  videretur. 

Abdomini  certe  hirudines  admotae  sunt 
maximo  haud  sine  commodo :  atque  si  ani- 
malculi  hujus  peculiaris  in  pulsum  humanum 
effectus  ab  Armstrong  nuper  descriptus,  ali¬ 
quid  veri  certive  in  se  habeat,  commodissi¬ 
mum  hercle  auxilium  in  plurimis  nequeunt 
non  praestare.  Vires  enim  privatim  sedan¬ 
tes,  nec  omnino  per  sanguinem  emissum  ex;- 
plicandas  hirudinibus  attribuit. 

Cucurbitula  eidem  parti  sine  ferro  appli¬ 
cata,  nonnullis  vehementer  placuit ;  iners  au¬ 
tem  et  molestum  simul  remedium  videtur. 

Alvi  Purgatio . — Propter  easdem  causas 
ac  in  Enteritide,  purgantia  medicamenta  Dy- 

senteriae  prosunt ;  atque  hanc  peculiarem, 
ut  ex  cavitate  tubi  inflammati  scybala  quae 
diximus  ista  expellant,  quae  quidem  perpe¬ 
tua  existunt  fons  et  origo  irritationis,  quam- 
diu  non  removeantur.  Purgantium  horum 
oleum  ricini  optimum  est,  atque,  ut  nonnulli 
conjecerunt  adeo  abunde  iis  in  regionibus 
provisum  fuit,  naturae  consilio  et  bonitate, 
quibus  Dysenteria  in  tantum  saevitura  erat, 
ut  remedium  et  antidoton  violentiae  ejus 

praeparatum. 

* ,  . 

i  (  i  k  , 

Huic  proxime  recenseantur  sales  medii,, 
rheum  palmatum  ;  jalapa  aut  per  se,  aut  sub- 
muriate  hydrargyri  composita ;  supertartras 
potassae  ;  et  murias  hydrargyri  fere  in  eo¬ 
dem  quo  hic  ordine  adnumerantur.  Neque 
hinc  credendum  esse  vellem,  muriatem  hy¬ 
drargyri  minoris  esse  momenti  ;  de  meritis 
ejus  brevi  agere  nos  oportebit,  sed  hic  actio¬ 
nem  ejus  purgativam  solummodo  considera¬ 


mus. 

Enemata  nonnullis  mire  laudata  sunt; 

i 

quorum  optima  aestimantur  quae  oleum  ri¬ 
cini,  oleum  oleae  Europeae,  vel  amylum  ha¬ 
bent  :  opium  his  utilissime  adjicitur,  ubi  do¬ 
lor  et  tenesmus  intolerabilis  est. 

In  libro  De  Morbis  utriusque  Indiae, 
auctore  T.  C.  Clarke,  singulare  hujusmodi  re-* 
medium  usui  commendatum  ex  propria  auc¬ 
toris  experientia.  Fit  ex  radicis  contusae 
ipecacuanhae  drachmis  tribus,  ex  duabus  a- 
quae  libris  ad  unam  decoctis,  perque  anum 
hoc  infunditur.  Ejus  actionem  omnino  spe¬ 
cificam  esse  credit,  aliorum  autem  enematum 
esse  tantum  anodynam. 

Sudorifica . — Diu  haec  multumque  in  Dy¬ 
senteria  usurpata  sunt ;  atque  vehementer  a 
practico  illustrissimo  Johanne  Pringle  com¬ 
mendata  fuerunt.  Si  hoc  solum  in  modo, 
quod  admodum  ambiguum  est,  ipecacuanha 
prodest,  haec  fortasse  utilia  quoque  existant; 

sed  in  calidis  tropicorum  plagis,  haec  excre- 
tio  jam  ex  ardoribus  ad  summum  venisse  ap¬ 
paret,  neque  multo  cum  commodo  in  hoc 
morbo  augetur.  Diaphoretica  ideo  in  desue¬ 
tudinem  cecidisse  apparent. 

Balneum  Calidum ,  abdominis  fotus,  semi- 
cupium,  remedia  sunt  quae  cutem,  partesque 
cum  cute  consentientes,  relaxare  tendunt. 
Adhibendi  ratio  simplex  est,  ne  aqua  minus 
calens  admoveatur;  nam  melius  respondet  te¬ 
pida,  quam  nimio  vulcano  fervens  lympha. 

r 

Celsus  semicupio  multum  usus  est,  cui  addi¬ 
dit  etiam  supposita  quaedam  calida,  praeser¬ 
tim  ovis  columbinis,  calefactis  et  in  ano  in¬ 
sertis  ;  atque  nuper  doctissimus  Gulielmus 
Campbell  se  multo  cum  commodo  etiam  se¬ 
micupio  usum  narrat. 

Emetica . — Haec  variis  in  modis  prosunt. 
Ventriculum  enim  rebus  hoc  in  morbo  sem- 
per  male  concoctis  exonerant.  Hinc  apud 

colonos  Indicos  nostros,  ubi  morbus  saepe 
originem  sumpsit  a  fructibus  immaturis,  nec 
etiam  sanissimo  concoquendis  in  ventriculum 
ingestis,  utilissimum  saepe  existere  vomitum 
oportet.  Munera  quoque  cutis  jecinorisque 
vehementer  promovent.  Ipecacuanha  opti¬ 
mum  est  in  hunc  usum  vomitorium :  quan- 
quam  nonnulli  experientissimi  viri  infusum 
anthemidis  nobilis  usui  commendarunt. 


II.  CONSILIUM. 

Hydrargyrum. — Quandocunque  tempus 
Dysenteriae  actuosius  febre  sua  liberari  vi¬ 
detur,  nec  tormina,  tenesmus,  dejectionesque 
morbosae  similiter  diminutae  fuerunt,  tunc 
jure  timendum  est  ne  morbus  in  formam  ve¬ 
tustam  transiturus  sit.  Hoc  enim  semper 
quam  maxime  cavendum  et  evitandum ;  at¬ 
que  solum  fere  auxilium  contra  hanc  condi¬ 
tionem  hydrargyrum  esse  jam  diximus.  Qui 

o 

omnem  hujus  casus  aleam  evitare  vellent, 
submuriatem  hydrargyri,  vel  mature  in  tem¬ 
pore  acuto  praecipiunt;  atque  hoc  fere  ab 
omnibus  qui  in  India  Orientali  medicinam 

faciunt  institui  solet.  Plurimis  etiam  in  In- 

• 

dia  Occidentali  idem  fieri  solet ;  sed  usus  for¬ 
tasse  generalis  est  submuriatem  hydrargyri 
exhibere  incipere  tempore  supra  descrip¬ 
to.  Amplissimam  copiam,  scrupulum  etiam 
drachmamve  dimidiam  exhibere  solent :  nunc 
enim  bene  constat  ingentes  tales  portiones, 
et  ventriculo  levius  insidere,  minusque  pro¬ 
nos  existere  per  intestina  affluere  quam  co¬ 
pia  plerumque  exhibita.  Effectus  quoque 
hydrargyri  proprios  celerius  in  corpus  indu¬ 
cit,  quae  res  solamen  insigne  raro  non  af¬ 
fert. 

Doctissimus  meus  amicus  Archibaldus 
Robertson,  vir  cujus  rei  medicinalis  peritiam 
omnes  qui  noverunt  jure  mirantur,  cui  vero, 
post  Deum  Omnipotentem,  cognati  veneran 

di  vitam  debeo,  de  hoc  remedio  scribens, 
haec  verba  habet.  “  Submurias  hydrargyri 
“  vix  nimis  laudari  potest ;  simul  ac  virtutes 
<c  suas  speciales  in  corpus  effecerit,  profluvi- 
umque  salivae  excitaverit,  indicia  morbi 
“  omnia,  saepe  noctis  unius  spatio,  sua  spon- 
C£  te  abibunt,  et  faeces  colorem  flavum  ma- 
“  gis  magisque  naturalem  recuperabunt.”  # 

Increbuit  nuper  opinio.  Dysenteriam  sae¬ 
pe  cum  hepatis  connecti  morbis :  atque 
scriptor  quidam  de  morborum  causis  in  re¬ 
gionibus  tropicis  haud  incallidus  commento¬ 
rum  fictor,  huic  partem  haud  ignobilem 
Theoriae  suae  de  Morbis  Trans  Atlanticis 
attribuit;  sed  nondum  corporum  incisiones 
quae  hanc  opinionem  confirmarent  audivi¬ 
mus  ;  neque  legitime  colligi  posse  videretur 
ex  conjectura  tam  tenui  probabilitate  sufful- 


*  Dissertatio  Inauguralis  1817,  De  Dysenteria. 

ta,  effectus  calomelanos  beneficos  ab  hoc  nexu 
suppositio  exoriri. 

*  ' 

Balneum  Calidum  atque  vestitus  callidus, 
praesertim  fascia  lanea  circa  abdomen  in  hoc 
stadio  deplorando  utilissima  fiunt ;  atque  pro 
meritis  nuper  ita  optimis  auctoribus  aesti¬ 
mata  sunt ;  sed  remedium  quod  calomelani 
proximum  venire  debet,  migratio  est  ad  se¬ 
des  salubriores,  ut  Insulas  Bermudas  vel  Brit- 
tanniam. 

Hoc  enim  in  modo  plurima  Dysenteriae 
chronicae  exempla,  omnino  deplorata,  redac¬ 
ta  sunt  ad  valetudinem  perfectissimam  :  vi¬ 
taeque  commoda  fruenda,  ad  gaudia  de¬ 
mum  et  dulcedines  societatis  humanae,  qui¬ 
bus  nulla  regio,  utcunque  gravis  aut  insa¬ 
lubris,  vitaeve  longinquitati  infesta,  omnino 
orbatur. 


FINIS. 

